钦定古今图书集成/明伦汇编/官常典/第305卷 > 《吏部箴》明·宣宗
## 钦定古今图书集成/明伦汇编/官常典/第305卷 > 《吏部箴》明·宣宗

《周官》六卿，其长太宰。统治百寮，以熙功载。汉设选部，
官置尚书，有佐有属，代袭弗渝。致治之本，实资用贤，
甄拔简任，尔特衡铨，尔惟敬之，务公戒私，善尔勿蔽，
才尔勿遗，必黜憸邪，必进忠贞，用舍适宜，治由汝兴。
苟或贸贸，弗博询采，谋面而用，弗究其内，玉石不分，
臧否莫明，治之弗兴，亦由汝成。度德定位，乃称任使，
小知大受，官罔不弛。精尔识鉴，励尔正直。相予于治，
夙夜无斁。